Zajac, Pavol, poslanec NR SR (2014-05-29):
Vážená pani predsedajúca, dámy a páni, dovoľte mi, aby som sa najprv v jednom balíku vyjadril k odpovediam č. 53, 56 a 84. S odpoveďami som spokojný, takže nebudem žiadať hlasovať o nespokojnosti. Jedná sa o kauzu, ktorú už som tu spomínal, o firmu Obstarávateľ SK zo Slovenskej Kajne, ktorí pred rokom a pol spustili súťaž na geodetické a kartografické služby v objeme prác 130-tisíc až 150 mil. eur. Niekoľkokrát táto súťaž bola zas závažným spôsobom pozmenená, čo by pri normálnom postupe znamenalo zrušenie súťaže a vypísanie novej súťaže. Ale táto súťaž po roku a pol bola ukončená a keďže aj v súťažných podmienkach sa písalo, že tými, kto si objednajú tieto práce, budú iní verejní obstarávatelia a že sa použijú na to eurofondy, tak ma zaujímalo, či náhodou ministerstvo poľnohospodárstva alebo ministerstvo dopravy si nemieni objednať tieto práce u tejto firmy, alebo podriadené organizácie ministerstva poľnohospodárstva a dopravy. Odpoveď som dostal aj od pána ministra poľnohospodárstva, aj od pána ministra dopravy. Obidvaja mi napísali, že takéto práce si u tejto firmy nemienia objednať. Takisto som interpeloval Úrad pre verejné obstarávanie, či je v poriadku, aby také závažné zmeny v takejto súťaži, či by neznamenali to, že sa má takáto súťaž zrušiť, a pani Táborská, predsedníčka Úradu pre verejné obstarávanie, mi napísala, že teda vykoná kontrolu a kontrolu postupu zadávania uvedenej zákazky vykoná odbor kontroly úradu, kontrola bude začatá do konca mája 2014 a o výsledku kontroly ma bude informovať. Takto si predstavujem spoluprácu a komunikáciu poslanca Národnej rady a úradu, akým je ÚVO. Ja budem zvedavý, ako táto kontrola dopadne a s akým výsledkom. Potom by som sa rád ešte vyjadril k odpovedi č. 60, kde som interpeloval Úrad pre verejné obstarávanie vo veci rozhodnutia Protimonopolného úradu vo veci kartelu šiestich stavebných firiem z roku 2006, keď 2. apríla 2014 krajský, teda Najvyšší súd Slovenskej republiky rozhodol o tom, že to rozhodnutie Protimonopolného úradu Slovenskej republiky je právoplatné. A pýtal som sa, že odkedy začne platiť zákaz zúčastňovať sa vo verejnom obstarávaní pre firmy, ktorým bola vyššie uvedeným rozhodnutím Rady Protimonopolného úradu Slovenskej republiky uložená pokuta, a po druhé, ako dlho bude trvať tento zákaz. Dámy a páni, tieto stavebné firmy patria k najväčším stavebným firmám na Slovensku. Sú v súťaži na viacero diaľničných úsekov na Slovensku a ak by prišlo rozhodnutie, že sa nemôžu zúčastňovať na verejnom obstarávaní, tak na Slovensku by bolo ohrozených niekoľko úsekov diaľnic a rýchlostných ciest, teda bol by ohrozený začiatok výstavby a možnože aj vypísanie novej súťaže. Preto som sa šéfky ÚVO pýtal na to, odkedy to začne platiť a ako dlho bude trvať. Odpoveď, jej odpoveď bola v tom zmysle, že „prebieha prvostupňové správne konanie vo veci vyčiarknutia zo zoznamu podnikateľov a vzhľadom na to, že prvostupňové rozhodnutia v tejto veci budú preskúmateľné na základe riadnych opravných prostriedkov, o ktorých v pozícii druhostupňového správneho orgánu rozhodujem, nepovažujem za správne v súčasnosti prejudikovať závery týchto správnych konaní“. Je potrebné tiež uviesť, že tieto otázky môžu byť predmetom konaní v rámci revíznych postupov, t. j. konania v námietkach a následného odvolacieho konania, v rámci ktorého o odvolaní rozhoduje rada úradu ako kolektívny rozhodovací orgán, ktorému pani predsedníčka predsedá. Takže aj s touto odpoveďou som viac-menej spokojný, zatiaľ. Počkám si na, ešte na to konečné rozhodnutie ÚVO. Budem aj túto kauzu naďalej sledovať a spolu so mnou, pevne verím, že aj verejnosť. Ďakujem za pozornosť.